Србину (Јововић)
Мило Јововић 

Кад напане душман клети
Домовину да ти вређа,
Буди духа јуначкога
Нек окрене рђа леђа.

Као јунак ти се бори,
Милошева срца буди,
Нек с' од твога грома душман
Онесвјести и зачуди.

Узми копље Милошево,
С њиме смјело напр'јед ступај,
Домовину милу брани
И за њу се у крв купај.

Дјелом самим посвједочи,
Да си јунак соко сиви;
И да твоје жиће младо,
Само за род српски живи.

Дјелом кажи душманину:
Да је твоја мишца јака,
Да т' твоје челик-груди
Куца срце од јунака.

Дјелом кажи и увјери
Неваљалу рђу клету,
Да не жалиш умријети
Слободицу бранећ' свету.

Дјелом кажи да с' потомак
Косовскијех лава врли',
Што су за род и крст свети
Борили се и умрли.

Кад напане душман клети
Домовину да ти вређа,
Буди духа јуначкога
Нек окрене рђа леђа.

У Бару (Црна Гора) 1896., Мило Јововић, „Голуб“, број 9., у Сомбору, 1. маја 1897., стр. 119.
Јововићеве пјесме 1896.